b'\n_START_ARTICLE_\n\xc4\x8cetrtna skupnost \xc4\x8crnu\xc4\x8de\n_START_PARAGRAPH_\n\xc4\x8cetrtna skupnost \xc4\x8crnu\xc4\x8de je o\xc5\xbeja enota Mestne ob\xc4\x8dine Ljubljana in zajema severne predele Ljubljane, ki le\xc5\xbeijo na levem bregu Save. \xc4\x8cetrtna skupnost meji na zahodu s \xc4\x8cS \xc5\xa0marna gora, na jugu s \xc4\x8cS Posavje, \xc4\x8cS Be\xc5\xbeigrad, \xc4\x8cS Jar\xc5\xa1e, \xc4\x8cS Polje, na vzhodu z ob\xc4\x8dino Dol pri Ljubljani ter na severu z ob\xc4\x8dinama Dom\xc5\xbeale in Trzin.\n_START_SECTION_\nSplo\xc5\xa1ni podatki\n_START_PARAGRAPH_\n\xc5\xa0tevilo prebivalcev: 10.910 (31.12.2002, vir: SURS), povr\xc5\xa1ina: 17,9 km2, najvi\xc5\xa1ji vrh: Privolje 471 m, najni\xc5\xbeja to\xc4\x8dka: Sava pri \xc5\xa0entjakobu 271 m. Prostorske enote: \xc4\x8crnu\xc4\x8de-Gmajna, Franc Ravbar-\xc4\x8crnu\xc4\x8de, Rezka Dragar-\xc4\x8crnu\xc4\x8de, Nadgorica-Je\xc5\xbea, Podgorica-\xc5\xa0entjakob.\n_START_SECTION_\nProstovoljno gasilsko dru\xc5\xa1tvo \xc4\x8crnu\xc4\x8de\n_START_PARAGRAPH_\nPGD \xc4\x8crnu\xc4\x8de je pristojno za \xc4\x8cetrtno skupnost \xc4\x8crnu\xc4\x8de. Sodeluje pri ga\xc5\xa1enju po\xc5\xbearov in re\xc5\xa1evanju ob poplavah \xc4\x8crnu\xc5\xa1nice v Spodnjih \xc4\x8crnu\xc4\x8dah._NEWLINE_Dru\xc5\xa1tvo je bilo ustanovljeno leta 1912 kot Po\xc5\xbearna obramba \xc4\x8crnu\xc4\x8de. Leta 1913 so za\xc4\x8deli z gradnjo gasilskega doma, ki pa je bil takrat mi\xc5\xa1ljen zgolj kot shramba za orodje. Pomembnost dru\xc5\xa1tva se je pokazala \xc5\xbee med prvo svetovno vojno. Med padlimi v vojni je bilo tudi nekaj njegovih \xc4\x8dlanov._NEWLINE_Med obema svetovnima vojnama so bila finan\xc4\x8dna sredstva za gasilsko dru\xc5\xa1tvo majhna. Prva motorna \xc4\x8drpalka dru\xc5\xa1tva je bila znamke BMW, sestavljena v Strojnih tovarnah v Ljubljani. Dru\xc5\xa1tvu je pomagala takratna ob\xc4\x8dina Je\xc5\xbeica, v tridesetih letih pa je bila uvedena tudi podporna \xc4\x8dlanarina krajanov. S temi sredstvi je bila leta 1932 kupljena Rosenbauerjeva motorna brizgalna, tik pred za\xc4\x8detkom vojne pa je bila postavljena temeljna plo\xc5\xa1\xc4\x8da novega gasilskega doma._NEWLINE_Med nem\xc5\xa1ko okupacijo so postali gasilci uradno del javnih slu\xc5\xbeb Tretjega rajha in so morali bele uniforme zamenjati s \xc4\x8drnimi. Med sabo so bili dogovorjeni, da bodo njihove intervencije bolj po\xc4\x8dasne, \xc4\x8de bo gorelo na okupatorjevi lastnini. To se je ve\xc4\x8dkrat dogajalo zlasti proti koncu vojne, ko so zavezni\xc5\xa1ka letala pogosto napadala \xc5\xbeelezni\xc5\xa1ko progo proti Lazam._NEWLINE_Po koncu vojne so nadaljevali z gradnjo doma, ki je bil dokon\xc4\x8dan leta 1955. Tega leta so od poklicnih gasilcev dobili zastarel gasilski avtomobil, ki so ga uporabljali do leta 1965, ko so dobili nov avtomobil Fiat 620._NEWLINE_9. julija 1955 je bila ustanovljena tudi Ob\xc4\x8dinska gasilska zveza na \xc4\x8crnu\xc4\x8dah, ki je organizirala te\xc4\x8daje in izpite ter prirejala izlete. Obstajala je do 25. februarja 1961, ko se je priklju\xc4\x8dila ObGZ Ljubljana-Be\xc5\xbeigrad. V zadnjih dvajsetih letih je dru\xc5\xa1tvo moderniziralo svoj vozni park, predvsem z vozili znamke TAM.'